Stuk deur Ingrid Jonker in Roodepoort-teater | Netwerk24
Stuk deur Ingrid Jonker in Roodepoort-teater
Deur AJ Opperman 09 September 2020 15:30
'n Seun na my hart, 'n toneelstuk deur die ontslape digter Ingrid Jonker, is vandeesmaand in die Roodepoort-teater aan die Wes-Rand op die planke.
Makhaola Ndebele, regisseur en artistieke direkteur van Joburg City Theatres, het die teks sewe jaar gelede by die Universiteit van die Witwatersrand in Johannesburg ontdek.
Ingrid Jonker Foto: Anne Fischer
Dit word van 17 tot 20 September opgevoer.
"Ek was baie verbaas en verras. Ek het van Ingrid Jonker en haar vroeë dood geweet, maar ek was net van haar gedigte bewus. Ek het nie besef sy was ook 'n dramaskrywer nie. Ek het altyd gedink indien die kans hom voordoen om dit wel na die verhoog te bring, sal ek dit aangryp."
Jonker het in 1965 in die see by Drieankerbaai verdrink.
Sy is bekend om haar digbundels Ontvlugting, Rook en Oker en Kantelson. Laasgenoemde het postuum verskyn.
'n Seun na my hart is 'n eenbedryf met drie spelers.
Volgens Petrovna Metelerkamp se biografie oor Jonker het sy die teks in die laat 1950's geskryf en dit baie herskryf toe sy in Johannesburg gewoon het.
"Dit handel oor 'n ma, Anna, en haar illusies oor haar gestremde seun, Simon," sê Ndebele.
"Die seun is dood en sy treur oor hom. Maar die seun wat sy sien, is 'n perfekte seun. Sy idealiseer hom. Sy roep na Maria, 'n oujongnooi, maar Maria het meer realistiese herinneringe aan die seun wat dood is. En Anna word daaroor kwaad."
Ndebele beskryf die stuk as baie digterlik.
"Dit is baie dig verweef, maar interpretasie is nie juis nodig nie. Dit wat aan die gang is, word al hoe duideliker soos die storie vorder."
Die speelvak bestaan uit net vier vertonings, maar Ndebele hoop om dit in die toekoms langer en voor groter gehore op te voer.
Tans word net 50 gehoorlede per vertoning toegelaat ingevolge die staat van inperking se regulasies.
Dié getal sluit wel die tegniese span en teaterpersoneel uit.
Die spelers is Esmeralda Bihl, Donovan Pietersen en Tereska Muishond.
• Vertonings is op 17 en 18 September om 19:00 en op 19 en 20 September om 15:00. Kaartjies kos R80.